પ્રેમમાં પડેલી સ્ત્રી આયના સામે જુએ અને એને એમાં પોતાના ચહેરાને બદલે પ્રિયતમનો ચહેરો દેખાય એવું બને ? હા, બને. એ ચાંદ, સૂરજ, તારા જોતી હોય, ખુલ્લા આકાશ તરફ જોતી હોય અને એને બધે જ એના પ્રિયતમનો ચહેરો દેખાય એવું બને જ… એનું કારણ એનું પોતાનું પ્રેમમાં તરબોળ હોવું જ નથી પણ ચાહે નિર્જીવ અરીસો હોય કે કુદરતના તત્વો, આ આખુંય વિશ્વ પ્રેમની ભાષા સમજે છે, આખુંય વિશ્વ પ્રેમનો પડઘો પાડે છે. પ્રેમના વાઇબ્રેશન્સ એવાં છે કે જે સેકન્ડ્સમાં પૃથ્વીને બીજે છેડેય પહોંચી જાય છે અને પ્રેમ એટલે પ્રેમ. એમાં મમતા, કરુણા બધુંય સમાઈ જાય.